作者:柳宗元
標題:田家三首
內容:蓐食徇所務，驅牛向東阡。雞鳴村巷白，夜色歸暮田。劄劄耒耜聲，飛飛來烏鳶。竭茲筋力事，持用窮歲年。盡輸助徭役，聊就空自眠。子孫日已長，世世還複然。籬落隔煙火，農談四鄰夕。庭際秋蟲鳴，疏麻方寂曆。蠶絲盡輸稅，機杼空倚壁。裡胥夜經過，雞黍事筵席。各言官長峻，文字多督責。東鄉後租期，車轂陷泥澤。公門少推恕，鞭樸恣狼藉。努力慎經營，肌膚真可惜。迎新在此歲，唯恐踵前跡。古道饒蒺藜，縈回古城曲。蓼花被堤岸，陂水寒更綠。是時收穫竟，落日多樵牧。風高榆柳疏，霜重梨棗熟。行人迷去住，野鳥競棲宿。田翁笑相念，昏黑慎原陸。今年幸少豐，無厭饘與粥。